**Informácia ku konzultáciám s podnikateľskými subjektmi**

1. **Pripravovaný právny predpis:**

Návrh zákona, ktorým sa mení a dopĺňa zákon č. 305/2013 Z. z. o elektronickom výkone pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov.

1. **Základné ciele právnej úpravy:**

Plánovaná novela zákona o e-Governmente nadväzuje na podnety, ktoré boli úradu predložené v rámci predchádzajúcej novelizácie zákona nad rámec predmetu novelizácie, ako aj podnety iných orgánov verejnej moci alebo širšej verejnosti doručené ku koncu roka 2017, a to najmä v reakcii na aplikačnú prax.

Cieľom predkladaného návrhu zákona je zabezpečiť požadované úpravy a doplnenia, ktoré vyplynuli z ďalších skúseností v nadväznosti na aplikáciu zákona v praxi. Účelom týchto úprav je zjednotenie používania ustanovených nástrojov a zjednodušenie využívaných elektronických služieb. Medzi hlavné oblasti úpravy patrí

* úprava problematiky zriaďovania elektronických schránok v nadväznosti na identifikátor,
* zjednotenie ustanovení týkajúcich sa autentifikátora a autentifikácie,
* umožnenie prístupu k elektronickej komunikácii aj prostredníctvom prostriedku elektronickej identifikácie, vydaného v rámci schémy elektronickej identifikácie, podľa osobitného predpisu,
* úprava vo veci konania o neúčinnosti doručovania,
* vypustenie možnosti vykonania úhrady prostredníctvom akreditovaného platiteľa,
* zavedenie povinnosti orgánom verejnej moci automatizovaným elektronickým spôsobom informovať o zmenách v evidenciách.

1. **Zhodnotenie súčasného stavu:**

Orgány verejnej moci sú od 1.11.2016 povinné uplatňovať verejnú moc elektronicky v súlade so zákonom o e-Governmente. Primárnou povinnosťou je prijímanie elektronických podaní každodenne a vytváranie elektronických úradných dokumentov a ich doručovanie elektronicky prostredníctvom ústredného portálu verejnej správy.

Pri elektronickej úradnej komunikácii prostredníctvom prístupového miesta alebo spoločného modulu sa identita deklaruje prostredníctvom identifikátora osoby uvedeného v prostriedku použitom na autorizáciu pri elektronickej komunikácii alebo iným spôsobom, ktorý ustanovuje osobitný predpis. Autentifikácia sa následne vykoná overením pravdivosti deklarovanej identity prostredníctvom overenia platnosti identifikátora osoby a prostriedku autorizácie alebo spôsobom podľa osobitného predpisu. Prostriedkom autentifikácie podľa § 21 a nasl. zákona o e-Governmente môže byť úradný autentifikátor (občiansky preukaz s čipom a bezpečnostným osobným kódom, doklad o pobyte s čipom a bezpečnostným osobným kódom), alternatívny autentifikátor alebo autentifikačný certifikát podľa § 22aa zákona.

Autorizácia elektronických dokumentov je v súčasnosti upravená v § 23 zákona. Voľba spôsobu autorizácie vyplýva z postavenia subjektu, ktorý autorizáciu vykonáva.

Zmeny vychádzajú okrem iného aj z nariadenia eIDAS a mechanizmu vzájomného uznávania prostriedkov elektronickej identifikácie a systému notifikácie identifikačných schém členských štátov EÚ.

1. **Spôsob zapojenia verejnosti do prípravy právneho predpisu**

Verejnosť sa mohla zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodu 3. predbežnej informácie. Lehota na vyjadrenie bola do 22.1.2018. Prijaté podnety a návrhy verejnosti sú zohľadnené v pripravovanom návrhu zákona o e-Governmente.

1. **Predpokladaný termín začatia pripomienkového konania:**

august 2018